Han fik 20 dages fængsel, han har intet kørekort og han har mistet sin Lamborghini Huracan Spider til tre millioner kroner. Det var den dom Retten i Hjørring fandt frem til , da Shaka Ameen var for Retten i Hjørring 11. februar. Nu har Vestre Landsret stadfæstet dommen, og det betyder, at den ulykkelige bilejer fra Stavanger i Norge ikke får sin Lamborghini tilbage. Shaka Ameen var på vej hjem med sin nyindkøbte Lamborghini Huracan Spider, som han havde betalt tre millioner kroner for i Tyskland. Men da han skulle køre igennem Danmark for at komme hjem til Norge, var hans speederfod en anelse for tung. Den 32-årige nordmand blev 7. oktober 2021 nemlig målt til at have kørt mindst 228 kilometer i timen på Hirtshalsmotorvejen. Dermed falder det ind under færdselslovens bestemmelser om vanvidsbilisme. Udover at få beslaglagt bilen fik manden også indrejseforbud i Danmark i seks år. - 20 dage i fængsel og indrejseforbud er intet problem. Men at staten konfiskerer en bil til to-tre millioner kroner, er alt for hårdt. Det er mange penge. Penge, jeg har arbejdet for, sagde Shaka Ameen dengang til TV2 Nord. Sagen ligger hos politiet i Hjørring, og bilen vil ryge på auktion på et tidspunkt, oplyser Lars Jensen fra politiet i Hjørring. Så hvis du har lidt ekstra penge på kistebunden, og du gerne vil køre i en Lamborghini, er det nu du skal slå til.

Referat:
Vestre Landsret har nu stadfæstet dommen over Shaka Ameen, der dermed ikke får sin Lamborghini tilbage.